section_heading: Na otoku
paragraph_text: Hurley, ipak, izgubi njegov trag i napada Sawyera (Josh Holloway) zbog toga što ga ovaj zadirkuje te odluči napustiti plažu i otići u pećine. Putem se ponovno pojavljuje Dave koji govori Hurleyju da je sve ono što se dogodilo nakon noći u kojoj je pokušao pobjeći iz bolnice zapravo produkt njegove mašte - da je nakon što je Dave pobjegao, Hurley pao u katatonično stanje i u svojoj glavi umislio kompletan razvoj kasnijih događaja. Kao dokaz Dave mu otkriva povezanost istih brojeva koje je izgovarao pacijent u bolnici, Leonard (Ron Bottitta) s kojima je Hurley osvojio lutriju, a koji se moraju unositi u kompjuter u oknu. Nakon toga Dave odvodi Hurleyja do litice i govori mu da ga iz tog sna može probuditi jedino skok; Dave u tom trenutku skače niz liticu. Prije nego što Hurley odluči hoće li slijediti Davea ili ne, pojavljuje se Libby. Hurley joj govori da sve što se događa nije stvarno te da je sve produkt njegovog sna u komi uključujući i nju, ali Libby ga uvjeri u suprotno te ga poljubi.